יעקב זאב כהן

יעקב זאב כהן (ה' באדר ב' ה'תרפ"ד, 10 במרץ 1924 – ה' בניסן תשל"ב, 20 במרץ 1972) היה רופא אפידמיולוג מחלוצי קידום בריאות הציבור והאפידמיולוגיה בישראל.

 ביוגרפיה 
יעקב (זאב) כהן נולד ב־1924 בקלן, גרמניה, להוריו מוריץ (משה) וטרזה (לבית דרייפוס) כהן. אביו נפטר כשהיה בן שש, במהלך נסיעת עבודה באתונה. בשלב זה, העתיקה אמו את מגורי המשפחה, למולדתה שווייץ, לאזור הדובר צרפתית, שם עסקה בהוראה במוסד החינוכי של ד"ר אשר, ושם רכש כהן חלק מהשכלתו היסודית. ב־1933 לאחר שביקרה אצל חמותה (סבתו של כהן) בגרמניה, הגיעה אמו למסקנה שסכנה אורבת ליהודים באירופה, ועקרה, עוד באותה שנה, עם שני בניה הצעירים לירושלים. בירושלים התחנך כהן בבתי הספר העממי, התיכון ובסמינר למורים ״מזרחי״. הוא הצטרף ל והיה נוטר.

בשנות מלחמת העולם השנייה השלים קורסים במדעים באוניברסיטה העברית, מתוך כוונה ללמוד רפואה, ולאחר תום המלחמה התקבל ללימודי רפואה באוניברסיטת בזל. התפרנס משיעורים פרטיים לחברי הקהילה היהודית, וזמן מה גם הועסק במעון לפליטי מלחמה בבזל.

בזמן מלחמת העצמאות פנה ל"הגנה" והציע לשוב ארצה לסייע במלחמה, אך הונחה להישאר בבזל ולסיים את לימודיו. במהלך לימודי הרפואה פגש כהן את אשתו, תרצה (לבית פרנקל), וזמן מה השתתפו שניהם בחוג קטן של סטודנטים ישראלים בבזל ללימוד תלמוד. הם נישאו ב־1949, וב־1952, לאחר שסיימו את לימודי הרפואה, שבו ארצה. כרופאים צעירים, נשלחו לשרות בסְפר בטבריה, שם עבדה תרצה בבית החולים "שוויצר". כהן גויס לצה"ל תחילה כרופא צבאי, ולאחר מכן עבד בלשכת הבריאות בטבריה. ב־1955 הוצעה לו משרה במשרד הבריאות בירושלים, ועם שלוש בנותיהם העתיקו את מגוריהם לירושלים. בין השנים 1959–1960 נשלח על ידי משרד הבריאות להשתלמות ב-London School of Public Health.

 במשרד הבריאות 
כהן התקדם בעבודתו במשרד הבריאות ומונה לאפידמיולוג הראשי במשרד הבריאות. במסגרת עבודתו צריך היה להתמודד עם איומים למחלות מידבקות ולמגפות, הן בהיבט של פעולות מניעה בתחום בריאות הציבור, והן מהבחינה ההסברתית. במקביל עסק במחקר ופרסם מאמרים שונים בתחומי האפידמיולוגיה וקידום בריאות הציבור. פרסומיו עסקו בנושאים כגון תמותה מזיהומי מעיים בארץ, תגובות לחיסונים בגיל הילדות, ומחלות מידבקות אחרות. כמו כן, עסק בסוגיות של מדדי בריאות לאוכלוסייה.

כהן בלט בהתייחסותו יוצאת הדופן לטיפול במחלת הגזזת, כפי שהופיע בדו"ח שלו בנושא בשנת 1958. באותה תקופה הייתה מחלת הגזזת מחלה מידבקת נפוצה בארץ והטיפול המקובל היה הקרנות בקרני רנטגן – כולל לילדים. כהן טען שהמחלה קלה מאד, כלל אינה ראויה להיקרא "מחלה" ושאינה ראויה לסטיגמה החברתית שנוצרה לה, ובוודאי שאין לטפל בה בטיפול מסוכן של הקרנות. הדו"ח היה צעד ראשון לקראת שינוי ההתייחסות והטיפול בגזזת בישראל.

כהן לימד אחיות לבריאות הציבור, והשתתף בהוראת סטודנטים לרפואה במסגרת בית הספר לבריאות הציבור וכמרצה בכיר בבית הספר לרפואה של האוניברסיטה העברית והדסה בירושלים. כדי לקדם את נושאי בריאות הציבור והאפידמיולוגיה, חיבר חוברת להוראת הנושא לאחיות. חוברת זו שימשה להוראת הנושא למחזורים של אחיות לבריאות הציבור.

לפני פטירתו עסק כהן בתחומים חדשניים ביותר לתקופתו כמו רפואה מונעת מותאמת אישית, ונושא המתת חסד.

יעקב כהן נהרג ב־1972 בתאונת דרכים, כאשר משאית פגעה במונית שבה נסע. הובא לקבורה בהר המנוחות בירושלים. שנה לאחר מכן הפיק משרד הבריאות חוברת לזכרו.

לצד דמותו כרופא ומדען, התעניין בספרות, כולל ספרות העולם וספרות יהודית; בהיסטוריה, שבה היה לו עניין מיוחד; והחזיק באוסף ספרים נדיר בתולדות ירושלים במאות האחרונות; וכן באמנות, שבה אסף אילוסטרציות לסיפורי התנ"ך מכל העולם.

 מאמרים ופרסומים 
 קדחת שיגרון ומחלת לב שגרונית באתר הספרייה הלאומית
 ריכוז נתונים על התחלואה באתר הספרייה הלאומית
 פרקים באפידמיולוגיה באתר הספרייה הלאומית
 חוברת עזר בהוראת אפידמיולוגיה באתר הספרייה הלאומית
 מחלות זיהומיות בישראל 1964-1948 באתר הספרייה הלאומית
 הגזזת בישראל. סקר המחלקה לאפידמיולוגיה בשנת 1958 באתר הספרייה הלאומית
 כהן, י. (1963) סלמונלוזיס ספוראדית בארץ. בריאות הציבור (4)6 חשון תשכ"ד – נובמבר 431–436
 כהן, י. וגריכטר ח. (1963) רמת הנוגדנים לאנטיגנים של סלמונלות אצל מבוגרים בריאות הציבור (4)6 חשון תשכ"ד – נובמבר 425–430
 ניר, י. וכהן, י. (1963) תגובות לחיסונים בגיל הילדות. בריאות הציבור 1. שבט תשכ"ג
 כהן, י. ורוט, ד. (1963) דלקת המוח ודלקת קרום המוח בארץ. סיכום נתונים ושאלות העומדות לבירור. בריאות הציבור 5(3) אוגוסט, אב תשכ"ב.
 שוורץ, ש. (2025) גזזת המגפה הנשכחת. הסיפור הישראלי 1925–1995. הוצאת יד בן-צבי.

 לקריאה נוספת 

 יקותיאל פ. (1972) קווים לדמותו של ד"ר ייעקב כהן המנוח. בריאות הציבור. רבעון מוקדש לרפואה מונעת וקידום הבריאות. לזכר ד"ר יעקב כהן במלאת שנה לפטירתו. 15(1), אוגוסט, אב-אלול תשל"ב, 5-6.

 הערות שוליים 

2025 08
קטגוריה:אפידמיולוגים ישראלים
קטגוריה:בוגרי אוניברסיטת בזל
קטגוריה:לוחמי ההגנה
קטגוריה:נוטרים
קטגוריה:עובדי משרד הבריאות
קטגוריה:סגל האוניברסיטה העברית בירושלים: רפואה
קטגוריה:ישראלים ילידי גרמניה
קטגוריה:יהודים הקבורים בהר המנוחות
קטגוריה:ישראלים שנולדו ב-1924
קטגוריה:ישראלים שנפטרו ב-1972